《泾水黄》
明代·朱诚泳

泾水黄，泾土荒。牧犬豕，饱豺狼，老狼摇毒势最张。

摩牙瞋目据老央，獾不敢过，羊不敢当。老狼死，子更强，朝岐暮渭恣厥狂。

维我唐，振天纲，一鼓就擒，如水沃汤。军前面缚魄飞扬，皮毛剥落血淋浪。

旄头落，唐日光。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。